**Likumprojekta „Grozījumi Pasta likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Pasta likumā” (turpmāk – likumprojekts) paredz precizēt abonēto preses izdevumu piegādes pakalpojuma aprakstu, kas nepieciešams, lai konkursa dokumentācijā universālā pasta pakalpojuma (turpmāk - UPP) sniedzēja izvēlei noteiktu šī pakalpojuma kvalitātes prasības, kā arī lai noteiktu īpašus nosacījumus Sabiedrisko pakalpojumu regulēšanas komisijas (turpmāk - Regulators) rīcībai, kas mazinās konkursa administratīvo slogu gadījumā, ja konkursa vienīgais dalībnieks ir līdzšinējais UPP sniedzējs.  Likumprojekts stājas spēkā 2021. gada 30. aprīlī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Satiksmes ministrijas, Sabiedrisko pakalpojumu regulēšanas komisijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) Pasta likums 27., 27.1 un 27.2pantā nosaka regulējumu attiecībā uz UPP nepārtrauktu nodrošināšanu visā Latvijas teritorijā, tostarp prasību konkursa procedūrā izraudzīties UPP sniedzēju un noteikt tam UPP saistības.  Saskaņā ar Pasta likuma 21.1 panta trešo daļu konkursa kārtībā izvēlētajam UPP sniedzējam Regulators nosaka UPP saistības uz pieciem gadiem un apstiprina UPP sarakstā ietverto pakalpojumu tarifus.  Saskaņā ar Pasta likuma 21.2panta ceturto daļu, ja konkurss noslēdzas bez rezultāta, Regulators divu gadu laikā rīko atkārtotu konkursu un līdz nākamā konkursa rezultātu paziņošanai, bet ne ilgāk kā uz diviem gadiem pagarina universālā pasta pakalpojuma saistības tam pasta komersantam, kurš pildīja universālā pasta pakalpojuma saistības līdz konkursa izsludināšanas dienai.  Ņemot vērā, ka 2019. gada 13. maijā Regulatora izsludinātais konkurss UPP sniedzēja izvēlei un saistību noteikšanai uz pieciem gadiem UPP sniegšanai no 2020. gada 1. janvāra ir noslēdzies bez rezultāta, Regulators 2019. gada 28. augustā pieņēmis lēmumu Nr. 140 “Par universālā pasta pakalpojuma saistību noteikšanu”, pagarinot VAS “Latvijas Pasts” noteikto UPP saistību izpildes termiņu uz diviem gadiem no 2020. gada 1. janvāra līdz 2021. gada 31. decembrim.  Nākamo konkursu UPP sniedzēja noteikšanai atbilstoši Pasta likuma regulējumam Regulators plāno rīkot 2021. gadā. Lai izpildītu Pasta likuma 27.2panta nosacījumus konkursa rīkošanai, 2020. gada 16. jūlijā Regulators uzsācis publisko konsultāciju par sagatavoto konkursa dokumentācijas projektu.  Ar Regulatora padomes 2021. gada 21. janvāra lēmumu Nr. 1/4 “Grozījumi Sabiedrisko pakalpojumu regulēšanas komisijas 2019. gada 8. maija lēmumā Nr. 1/8 “Noteikumi universālā pasta pakalpojuma sniedzēja noteikšanai konkursa kārtībā”” tika apstiprināti grozījumi Regulatora noteikumos par UPP sniedzēja noteikšanu konkursa kārtībā.  Lai novērstu nelietderīgas darbības, kas prasa ievērojamu laiku un resursu tērēšanu gadījumā ja konkursa vienīgais dalībnieks ir līdzšinējais UPP sniedzējs, kurš jau nodrošina UPP sniegšanu atbilstoši noteiktajām kvalitātes prasībām un kuram jau ir izvērtēti un apstiprināti tarifi, būtu lietderīgi noteikt Regulatoram īpašas tiesības, lai samazinātu konkursa procesā veiktās darbības.  Šobrīd turpinās darbs pie lēmuma projekta par konkursa izsludināšanu precizēšanas, kurā plānots ietvert kvalitātes prasības UPP sastāvā esošajiem pakalpojumiem.  2) Saskaņā ar Pasta likuma pārejas noteikumu 21. punktu līdz 2021. gada 31. decembrim uz abonēto preses izdevumu piegādes pakalpojumiem neattiecina UPP saistības.  Ministru kabinets ar 2020. gada 17. jūlija rīkojumu Nr. 397 atbalstīja konceptuālajā ziņojumā “Abonētās preses izdevumu piegādes nodrošināšanas un drukāto mediju atbalsta pilnveides iespējas” ietverto risinājuma 1. variantu, kas paredz pilnveidot esošo regulējumu, un kā vienu no galvenajiem nosacījumiem paredzot, ka Regulators konkursa kārtībā izvēlas UPP sniedzēju, kas tostarp nodrošinās arī abonēto preses izdevumu piegādi un konkursa uzvarētājam apstiprina arī abonēto preses izdevumu piegādes tarifus, kas aprēķināti saskaņā ar Regulatora noteikto metodiku.  Saskaņā ar Regulatora padomes 2013. gada 11. oktobra lēmumu Nr. 1/28 apstiprinātās Universālā pasta pakalpojuma tarifu aprēķināšanas metodikas 1. un 2.1. punktu UPP tarifus aprēķina pasta komersants, kas piedalās UPP sniedzēja izvēles konkursā, iesniedz Regulatoram UPP tarifa projekta dokumentu oriģinālu un kopā ar tarifa projektu iesniedz tarifa aprēķina projektā minētā tarifa veidojošo izmaksu pamatojumu un minēto izmaksu pamatojošos dokumentus saskaņā ar Regulatora noteikumiem par tarifus veidojošo izmaksu pamatojumu.  Ņemot vērā to, ka no 2022. gada 1. janvāra abonēto preses izdevumu piegādes pakalpojums pirmo reizi tiks ietverts UPP sarakstā, Regulatoram konkursa dokumentos jānosaka abonēto preses izdevumu piegādes kvalitātes prasības un konkursa kārtībā jāapstiprina abonēto preses izdevumu piegādes tarifi.  Šobrīd dažādos normatīvajos aktos lieto nedaudz atšķirīgus formulējumus attiecībā uz abonēto preses izdevumu piegādi, kas pieļauj iespējas brīvi interpretēt šī pakalpojuma būtību un veicamās darbības.  Līdz 2021. gada 31. decembrim spēkā esošo Ministru kabineta 2013. gada 28. maija noteikumu Nr. 292 “Noteikumi par abonēto preses izdevumu piegādes pakalpojumu cenām” (turpmāk – Noteikumi) 2. punktā noteikts, ka preses izdevumu izdevēji maksā UPP sniedzējam par abonēto preses izdevumu piegādes pakalpojumiem saskaņā ar cenām, kas veidojas no divām komponentēm – par vienas preses izdevuma vienības šķirošanu, pārvadāšanu un piegādi un par viena kilograma šķirošanu, pārvadāšanu un piegādi.  Pasta likums tā 1. panta 18. punktā skaidri definē pasta pakalpojumu būtību: komerciāla rakstura darbības, kas saistītas ar pasta sūtījumu nosūtīšanu adresātam un ietver vienu vai vairākas šādas darbības: pasta sūtījumu savākšana, šķirošana, pārvadāšana un piegāde, proti tas norāda, ka kopumā pasta pakalpojums sastāv no četrām darbībām.  Pasta likuma 17. pants nosaka pasta pakalpojumu veidus, kas ietver arī abonēto preses izdevumu piegādes pakalpojumus. Saskaņā ar Pasta likuma 27. panta pirmās daļas 4. punktu UPP sastāvā ietilpst abonēto preses izdevumu piegāde.  Atbilstoši Pasta likuma 1. panta 28. punktam “piegāde” ir pasta sūtījumu nogādāšana no pēdējās pasta šķirošanas vietas līdz adresātam. Līdz ar to, burtiski piemērojot Pasta likuma 27. panta pirmās daļas 4. punktā ietverto pakalpojuma formulējumu “abonēto preses izdevumu piegāde”, Regulators ir tiesīgs apstiprināt UPP sniedzēja tarifus tikai abonēto preses izdevumu piegādei un noteikt abonēto preses izdevumu piegādes kvalitātes prasības, kas neiekļauj abonēto preses izdevumu pieņemšanu, šķirošanu un pārvadāšanu.  Lai ņemtu vērā Regulatora ierosinājumus par nepieciešamību precizēt abonēto preses izdevumu pakalpojuma aprakstu, lai rastu viennozīmīgu izpratni par darbībām, kas veiktas, lai sniegtu šo pakalpojumu, no pakalpojuma uzsākšanas brīža līdz pakalpojuma pabeigšanas brīdim, kā arī ierosinājumus par īpašo tiesību piešķiršanu Regulatoram, ja konkursa vienīgais dalībnieks ir tikai līdzšinējais UPP sniedzējs, tika izstrādāts likumprojekts “Grozījumi Pasta likumā”, kas paredz veikt šādus grozījumus Pasta likumā:  1. pants:  Likuma 17. pantā izslēdz vārdu “piegādes”.  2. pants  Likuma 19. panta nosaukumā izslēdz vārdu “piegādes”, un papildina ar papildu skaidrojumu par darbībām, kas tiek veiktas, lai nodrošinātu abonēto preses izdevumu pakalpojumu.  3. pants:  Likuma 27. panta pirmās daļas 4. punktā precizē abonēto preses izdevumu pakalpojuma nosaukumu.  4. pants:  Likuma 27.2 pants par prasībām UPP sniedzēja izvēlei tiek papildināts ar 4.2 un 4.3 daļu nosakot īpašu konkursa kārtības procedūru gadījumam, ja konkursa vienīgais dalībnieks ir līdzšinējais UPP sniedzējs:  - 4.2 daļa nosaka, ka Regulators atzīst šādu UPP sniedzēju par konkursa uzvarētāju un nosaka tam UPP saistības uz pieciem gadiem;  - 4.3 daļa nosaka iespēju piemērot atšķirīgu tarifu apstiprināšanas procedūru Regulatoram, nevērtējot tarifu projektu un neapstiprinot tarifus, ja UPP sniedzējs saglabā spēkā esošos tarifus. Ja tomēr UPP sniedzējs plāno noteikt jaunus UPP tarifus, Regulators apstiprina tarifus saskaņā ar likumu “Par sabiedrisko pakalpojumu regulatoriem”.  Saskaņā ar Regulatora padomes 2019. gada 8. maija lēmuma Nr. 1/8 “Noteikumi universālā pasta pakalpojuma sniedzēja noteikšanai konkursa kārtībā” 43. punktu konkursa komisija 90 dienu laikā no piedāvājuma atvēršanas dienas izvērtē konkursa dalībnieka iesniegto piedāvājumu, tajā skaitā pakalpojuma tarifu projektu, apkopo konkursa rezultātu un iesniedz to Regulatora padomei. Konkursa komisija pieprasīto papildu informāciju vai dokumentu iesniegšanas termiņu neieskaita šajā termiņā.  Ņemot vērā abonēto preses izdevumu pakalpojuma specifiku, līgumi ar preses izdevējiem par pakalpojuma izpildi UPP sniedzējam jāslēdz līdz abonēšanas kampaņas uzsākšanas, kas parasti sākās augustā-septembrī.  Kamēr nav izdarīti grozījumi Pasta likumā attiecībā uz abonēto preses izdevumu pakalpojumu apraksta precizēšanu, Regulators nevar konkursa izsludināšanas lēmumā noteikt šī pakalpojuma kvalitātes prasības, kas kavē konkursa rīkošanas procesa uzsākšanu.  Grozījumus Pasta likumā nepieciešams virzīt un apstiprināt steidzamības kārtā, lai Regulators varētu savlaicīgi organizēt konkursu UPP sniedzēja noteikšanai un apstiprināt konkursa uzvarētajam abonēto preses izdevumu pakalpojuma tarifus, kas ir būtisks priekšnosacījums līgumu slēgšanai ar preses izdevējiem par abonēto preses izdevumu pakalpojumiem no 2022. gada 1. janvāra, kā arī nodrošināt konkursa uzvarētajam pietiekami lielu laiku, lai šis pasta komersants sagatavotos UPP sniegšanai no 2022. gada 1. janvāra.  Ievērojot minēto, likumprojekta spēkā stāšanās paredzēta 2021. gada 30. aprīlī. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Sabiedrisko pakalpojumu regulēšanas komisija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasta komersanti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Par likumprojekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2021. gada 1. februārī  https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti |
| 3. | Sabiedrības līdzdalības rezultāti | Satiksmes ministrija ir saņēmusi Regulatora 2021. gada 19. februāra vēstuli Nr. 1-2.34/553, ar kuru Regulators aicina Satiksmes ministriju papildināt likumprojektu ar jauniem pantiem, ņemot vērā atšķirīgo Pasta likuma 27. panta pirmās daļas 4. punkta interpretāciju un, lai Pasta likumā nostiprinātu vienotu izpratni par to, kāds pakalpojums saistībā ar abonētajiem preses izdevumiem iekļaujams UPP. Regulators vēstulē informē, ka konkursu UPP sniedzēja noteikšanai Regulators varēs izsludināt tikai tad, kad stāsies spēkā grozījumi Pasta likumā, kas attiecas uz abonēto preses izdevumu pakalpojumu un atvieglotu procedūru UPP sniedzēja noteikšanai, ja konkursa vienīgais dalībnieks ir līdzšinējais UPP sniedzējs. Tādējādi Regulators aicina Satiksmes ministriju virzīt steidzamības kārtā likumprojekta daļas, kas nepieciešamas UPP sniedzēja konkursa organizēšanai. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, Regulators. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Satiksmes ministrijas un Regulatora funkcijas un uzdevumi netiek paplašināti vai sašaurināti.  Likumprojekta īstenošana tiks veikta esošo cilvēkresursu ietvaros.  Jaunu institūciju izveide, esošu institūciju likvidācija vai reorganizācija netiek plānota. |
| 3. | Cita informācija | Nav. |

Satiksmes ministrs T. Linkaits

v\_sk. = 1677